དེ་ཡང་མོས་སྐབས་དེར་རྒྱ་ནག་གི་དབང་འཛིན་པ་ཚོས་བོད་རིགས་གྲངས་ཉུང་མི་རིགས་ལ་དབྱེ་འབྱེད་བྱེད་པ་དེ་ནི་རྒྱལ་ཁབ་ཀྱི་མཐུན་སྒྲིལ་གཏོར་བརླག་གཏོང་བྱེད་ཅིག་ཡིན་པ་དང་།བོད་རིགས་ཡོངས་རྫོགས་ཁ་བྲལ་རིང་ལུགས་པར་བརྩིས་ནས་སྲིད་ཇུས་ལག་བསྟར་བྱེད་མི་རུང་བ་བཅས་བརྗོད་ཡོད་འདུག་པ་མ་ཟད།མོ་རང་སྒེར་གྱི་ཉམས་མྱོང་དང་འབྲེལ་ནས་བོད་རིགས་རྣམས་ལ་མི་རིགས་དབྱེ་འབྱེད་ཀྱི་མནར་གཅོད་གཏོང་བཞིན་པའི་སྐོར་བརྗོད་དོན་དུ།སྔོན་མ་ཐེངས་གཅིག་ངས་འཁྲབ་སྟོན་རུ་ཁག་ཅིག་གི་སྣེ་ཁྲིད་དེ་པེ་ཅིང་ལ་འཁྲབ་སྟོན་བྱེད་དུ་སོང་དུས།འཁྲབ་སྟོན་པ་ཚང་མ་མགྲོན་ཁང་དུ་སོང་ཡང་།ང་གཅིག་པུ་མགྲོན་ཁང་དུ་འཛུལ་མ་བཅུག་པ་རེད།དེའི་རྒྱུ་མཚན་ནི་ང་བོད་པ་ཡིན་པའི་རྐྱེན་གྱིས་རེད།ཅེས་དང་།སྐབས་དེར་ངས་རང་ཉིད་རྒྱ་ནག་གི་ཆབ་སྲིད་གྲོས་མོལ་ཚོགས་ཆེན་གྱི་འཐུས་མི་ཡིན་པའི་ལག་འཁྱེར་དང་།དམག་མིའི་ལག་འཁྱེར་བཅས་བསྟན་ཡོད་ཀྱང་།མགྲོན་ཁང་དུ་སྡོད་བཅུག་མ་བྱུང་།མཐར་རང་གི་གྲོགས་པོའི་སར་མ་སྡོད་དཀའ་མེད་བྱུང་ཞེས་བརྗོད་ཡོད་འདུག